รมว.คลัง ยืน “PromptPay” ปลอดภัยชัวร์
รมว.คลัง ยืนยัน PromptPay ลงทะเบียนด้วยเลขบัตรประชาชนมีความปลอดภัยสูง ชี้นำมาใช้เพื่ออ้างอิงข้อมูลเท่านั้น
11 ก.ค. 2559

นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า กรณีที่นายบวรศักดิ์ อุวรรณโณ เลขาธิการสถาบันพระปกเกล้า ออกมาระบุว่าไม่เห็นด้วยกับระบบ PromptPay และหากไม่มีการออกกฎหมายบังคับใช้ก็จะไม่มียอมเข้าระบบ เนื่องจากมีการใช้เลขบัตรประจำตัวประชาชนที่ถือเป็นข้อมูลส่วนบุคคลมาเชื่อมโยงข้อมูลซึ่งอาจจะไม่ปลอดภัย
ดังนั้น ตนจึงได้สั่งการให้ฝ่ายกฎหมายตรวจสอบเรื่องดังกล่าวแล้ว โดยเบื้องต้นยืนยันว่าการลงทะเบียน PromptPay โดยการผูกเลขบัตรประจำตัวประชาชน 13 หลัก หรือเบอร์โทรศัพท์มือถือไว้กับเลขบัญชีธนาคารนั้นไม่ได้มีเงื่อนไขที่ส่งผลกระทบต่อความปลอดภัยของประชาชน เพราะการนำเลขบัตรประจำตัวประชาชนมาใช้ลงทะเบียนเป็นเพียงการอ้างอิงข้อมูลเท่านั้น
ขณะที่ข้อมูลของตัวบุคคลตามเลขบัตรประจำตัวประชาชนนั้น ธนาคารหรือหน่วยงานที่เกี่ยวข้องจะไม่สามารถเข้าไปยุ่งเกี่ยวได้ เนื่องจากเป็นข้อมูลส่วนบุคคล และระบบ PromptPay ก็ไม่จำเป็นต้องใช้ข้อมูลส่วนบุคคลด้วย
โดยที่ผ่านมาธนาคารแห่งประเทศไทย (ธปท.) และธนาคารพาณิชย์ ได้ดำเนินการเรื่องนี้อย่างรอบคอบมาโดยตลอด และให้ความสำคัญกับเรื่องความปลอดภัยเป็นอย่างมาก โดยที่ผ่านมาได้มีการพัฒนาการให้บริการทางการเงินที่ทันสมัยมากขึ้น เช่น โมบายแบงก์กิ้ง เป็นต้น ดังนั้นระบบ PromptPay จึงไม่ใช่เทคโนโลยีใหม่ทั้งหมด และยืนยันว่าเป็นระบบที่มีความปลอดภัยอย่างแน่นอน
        